Ele Zimbabwe Limanyana Lomhlaba Ukunanza iWorld Radio Day
Uhulumende weZimbabwe ukhuthazwa ngaleli langa ukuthi azihlolisise ukuthi wenzani ukugcwalisa indingeko zikazulu zokuba lemisakazo eminengi egoqela imisakazo kazulu
BULAWAYO — Uhulumende usekhuthazwe ukuthi lapho kunanzwa ilanga lokuthakazelela ukusetshenziswa komsakazo weRadio, azihlolisise ukuthi wenzani ukugcwalisa indingeko zikazulu zokuba lemihlobo emithathu yemisakazo eyiyo ezenza abantu bathole ulwazi abaludingayo ngezehlakalo ezitshiyeneyo elizweni lakuzigaba abahlala kizo njalo agcwalise izimiso zesisekelo sombuso ezenza kubelula ukuthi abasakazi bathole imvumo yokwenza lokhu. Lanxa nje uhulumende nyakenye waphatha idale lalabo abadinga ukunikwa imvumo yokusakaza okulenzuzo, ama Commercial Radio Stations, ezigabeni ezitshiyeneyo, uzulu lokhu emelele impumela. Imisakazo kazulu, ama Community Radio Stations wona kuvele akukakhulunywa ngawo ukuthi azanxuswa nini ukuthi azodinga imvumo yokusakaza lanxa uSection 61(3) wesisekelo esitsha esithi kulelungelo lokusungula imisakazo kungela kwenqatshelwa. Ukunanzwa kwelanga leWorld Radio Day lonyaka kuza amazwe womhlaba ekhangelelwe ukuguqula indlela imisakazo esebenza ngayo isuka kundlela yakudala eye Analogue kuyiwa kwentsha eye Digital okumele kwenziwe kungakafiki uNtulikazi walonyaka emhlabeni jikelele. Inhlanganiso ekhangela ukuqhutshwa kokuhanjiswa kwembiko, ukusakaza kanye lokusebenza kwamaphephandaba, iMedia Institute of Southern Africa –Zimbabwe, ithi lelilanga kumele lifuqe uhulumende ukuze athathe amanyathelo okubeka ama Community Radio Stations ayiwo alakho ukuhambisa imbiko lula lokunceda uzulu ukuthi akhulumisane lula edinga indlela eziqeda udubo kwezemfundo, ezempilakahle kanye lokuthuthukisa indawo ikakhulu kuzigaba ezikhatshana lamadolobho. UMnumzana Nhlanhla Ngwenya, umqondisi wenhlanganiso le, uthi sesiside isikhathi uhulumende ethembisa ukuthi uzalungisa udaba lokuletha imisakazo kazulu kodwa lokhu uzulu emelele. UNgwenya uqhubeke esithi njengenhlanganiso bakhuthaza njalo ukuthi uhulumende achasisele uzulu ukuthi uhlobo lolu olutsha lokusakaza – iDigitisation, lutshoni kuzulu. Uthi olunye udaba ngolokulawulwa kwezokusakaza okuphethwe zingatsha ezitshiyeneyo kulokuthi kuphathwe lugatsha olulodwa oluzenza imithetho ephatha zonke indlela zokusakaza okugoqela lamafoni asesebenza ukubamba imisakazo. Umsakazi uNkosikazi Busi Bhebhe uthi kuqakathekile ukuthi kuthi kunanzwa lelilanga kukhangelisiswe indikimba yalonyaka eqakathekisa abatsha ngoba isizwe sithuthuka nxa amazwi abantu bonke ezwakala kungakhathalekile ukuthi bancane kumbe sebegugile ngoba okwakhathesi imisakazo yethu iphathwe ngabesilisa asebekhulile kuphela. Kulezimiso ezinengi elizweni ezikhangela indlela okumele kuphathwe ngayo ukusakaza kodwa kusadingeka indlela zokuthi ilandelwe ngokugcweleyo imithetho le ukuze kuthuthukiswe indlela imisakazo ephiwa ngayo imvumo. Okwakhathesi, ilizwe lilemisakazo emine ephethwe nguhulumende besekusiba lemibili esakaza okwenzuzo elizweni lonke jikelele. I World Radio Day inanzwa minyaka yonke mhlaka 13 Nhlolanja.